А Мсціслаўшчына рыхтуецца да чарговага “Рыцарскага фэсту”. Свята сярэднявечнай культуры пройдзе 4 — 5 жніўня. Да ўдзелу запрашаюцца мастакі, рамеснікі, адукацыйныя цэнтры, творчыя майстэрні. У склепе Кармяліцкага касцёла запланавана правядзенне квэсту “Тайны рукапісу”. У вежы-данжон на Замкавай гары будзе дзейнічаць выстава зброі. Пра скарбы Мсціслаўшчыны (у тым ліку — пра залаты дукат) распавядзе экспазіцыя з фондаў мясцовага музея, якая размесціцца на археалагічным раскопе. Можна прыняць удзел у паляванні на вядзьмарак. Запланавана праца кірмаша, выступленні вулічных тэатраў і музыкаў. І, безумоўна, ахвотных чакаюць рыцарскія баі. Тачыце мячы, воі!